钦定古今图书集成/明伦汇编/氏族典/第338卷 > 刘豫
## 钦定古今图书集成/明伦汇编/氏族典/第338卷 > 刘豫

按《宋史刘豫传》：“豫字彦游，景州阜城人也。世业农。豫
始举进士，政和二年，召拜殿中侍御史。二和六年，除
河北提刑。金人南侵，豫弃官避乱。建炎二年，用张悫
荐，除知济南府。时盗起山东，豫不愿行，执政恶之，不
许，豫忿而去。是冬，金人攻济南，啖豫以利，豫惩前忿，
遂纳款。兀术徙豫知东平府。四年，册为皇帝，国号大
齐，都大名府。”绍兴二年，豫迁都汴，因奉祖考于宋太
庙。是日，暴风卷旗，屋瓦皆震，士民大恐。四年，豫闻岳
飞取襄、邓，遂乞师于金人，分道南侵。帝亲征豫，告急
于金主亶，金主遣兀术提兵黎阳以观衅。豫籍民兵
三十万，分三道入寇：子麟总中路，猊东路。杨沂中遇
猊兵藕塘，大破之，猊遁，麟闻，亦拔砦走。金人闻败，诘
豫罪状，有废豫意。金主先令挞辣兀术伪称南侵，至
汴，宣诏责豫，以铁骑数千围宫门，迫之行，并其子麟
徙于临潢，封豫为曹王。绍兴十三年卒。